CELEX: 32015R0741
Language: da
Date: 2015-05-08 00:00:00
Title: Kommissionens gennemførelsesforordning (EU) 2015/741 af 8. maj 2015 om ændring af gennemførelsesforordning (EU) nr. 737/2012 om beskyttelse af visse fiskebestande i Det Keltiske Hav

9.5.2015   
            
            
               DA
            
            
               Den Europæiske Unions Tidende
            
            
               L 118/1
            
         KOMMISSIONENS GENNEMFØRELSESFORORDNING (EU) 2015/741
   af 8. maj 2015
   om ændring af gennemførelsesforordning (EU) nr. 737/2012 om beskyttelse af visse fiskebestande i Det Keltiske Hav
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 850/98 af 30. marts 1998 om bevarelse af fiskeressourcerne gennem tekniske foranstaltninger til beskyttelse af unge marine organismer (1), særlig artikel 45, stk. 1, og
   ud fra følgende betragtninger:
   
               (1)
            
            
               I henhold til Europa-Parlamentets og Rådets forordning (EU) nr. 1380/2013 (2) tager den fælles fiskeripolitik sigte på gradvis at eliminere udsmid under hensyntagen til den bedste foreliggende videnskabelige rådgivning ved så vidt muligt at undgå og reducere uønskede fangster.
            
         
               (2)
            
            
               I artikel 45, stk. 1, i forordning (EF) nr. 850/98 fastsættes det, at såfremt et øjeblikkeligt indgreb er påkrævet, for at bestande af marine organismer kan bevares, kan Kommissionen ud over bestemmelserne i forordningen eller som undtagelse fra disse vedtage de nødvendige foranstaltninger.
            
         
               (3)
            
            
               Der bør i overensstemmelse med forordning (EU) nr. 1380/2013 træffes foranstaltninger for at øge selektiviteten på et resultatbaseret grundlag.
            
         
               (4)
            
            
               En bestand med fisk fra mange forskellige årgange og tilstrækkeligt stor gydebestand er mere modstandsdygtig over for udnyttelse, og det er derfor mere sandsynligt, at den kan opnå og opretholde det niveau, der giver maksimalt bæredygtigt udbytte. Grundet ubalance i selektiviteten er store rekrutmængder blevet smidt ud i Det Keltiske Hav, og øget selektivitet vil bidrage til at udvikle bestande med fisk fra forskellige årgange.
            
         
               (5)
            
            
               Rådgivning fra Det Internationale Havundersøgelsesråd (ICES) fra juni 2013 viser, at de foranstaltninger, der var blevet truffet indtil da for at rette op på torskefamiliens bevarelsesstatus, ikke var tilstrækkelige, og der opfordres i rådgivningen til meget store nedskæringer af fiskerimulighederne. For kuller udtaler ICES f.eks., at rekrutteringen i 2012 var tidsseriens laveste.
            
         
               (6)
            
            
               For hvilling i Det Keltiske Hav vurderer ICES, at der stadig finder omfattende udsmid sted, når det drejer sig om fisk i alderen et til to år. For torsk vil rekrutteringen fra 2014, der var større end gennemsnittet, indgå i fiskeriet i begyndelsen af 2015. For kuller udtaler ICES, at der i 2014 og 2015 forventes et stort udsmid af den stærke årgang 2013, medmindre der træffes yderligere foranstaltninger til at mindske udsmid.
            
         
               (7)
            
            
               Særlig for kuller vides det, at rekrutteringen er uregelmæssig, og det bør derfor udnyttes, når rekrutteringen er god. ICES udtaler, at forvaltningen bør fokusere på at forbedre selekteringen af kuller i blandet fiskeri, og at det bør overvejes at træffe yderligere tekniske foranstaltninger til at mindske udsmidet af bifangster af årgang 2013. Foranstaltningerne kan omfatte en forøgelse af maskestørrelsen for kvadratmaskepaneler og/eller en forøgelse af maskestørrelsen i fiskerier efter torsk, hvor der også fanges kuller. Torske- og kullerrekrutter vil med andre ord fortsat blive smidt ud, hvis der ikke gribes ind omgående.
            
         
               (8)
            
            
               Derfor er det nødvendigt omgående at træffe strengere selektivitetsforanstaltninger udover de foranstaltninger, der er truffet ved Kommissionens gennemførelsesforordning (EU) nr. 737/2012 (3), for at sikre, at udsmidet mindskes væsentligt, og at ungfisk får mulighed for at vokse, reproducere sig og bidrage til fremtidige fangster.
            
         
               (9)
            
            
               For at bevare bestandene af kuller, torsk og hvilling i Det Keltiske Hav kræves det derfor, at der straks gribes ind.
            
         
               (10)
            
            
               Det bør derfor være muligt at anvende fiskeredskaber, der adskiller sig fra, hvad der er fastsat i forordning (EF) nr. 850/98, hvis Den Videnskabelige, Tekniske og Økonomiske Komité for Fiskeri (STECF) vurderer, at sådanne redskaber medfører samme eller højere selektivitet for torskefamilien (nemlig torsk, kuller og hvilling) fanget i blandede demersale fiskerier i Det Keltiske Hav (ICES-afsnit VIIf og VIIg og den del af afsnit VIIj, der ligger nord for 50° N og øst for 11° V).
            
         
               (11)
            
            
               Videnskabelige analyser viser, at monteringen af et kvadratmasket panel med en større maskestørrelse end den, der anvendes i øjeblikket, ville påvirke kystnært fiskeri efter hvilling øst for 8° V i uforholdsmæssig høj grad. På grund af den begrænsede overlapning med de områder, hvor der findes torsk og kuller i Det Keltiske Hav, har de foranstaltninger, der er fastsat i gennemførelsesforordning (EU) nr. 737/2012, vist sig at have en acceptabel indvirkning på torsk og kuller, samtidig med, at fiskeriet bevares i dette særlige område.
            
         
               (12)
            
            
               Den 16. december 2014 blev Rådet og Kommissionen enige om, at det er nødvendigt at forbedre de selektivitetsforanstaltninger, der er fastsat i gennemførelsesforordning (EU) nr. 737/2012.
            
         
               (13)
            
            
               Foranstaltningerne i denne forordning er i overensstemmelse med udtalelse fra Komitéen for Fiskeri og Akvakultur —
            
         VEDTAGET DENNE FORORDNING:
   Artikel 1
   I artikel 2 i gennemførelsesforordning (EU) nr. 737/2012 foretages følgende ændringer:
   
               1)
            
            
               Stk. 1 affattes således:
               »1.   Uanset artikel 7, stk. 1, litra a), i forordning (EF) nr. 850/98, skal fiskerfartøjer, der anvender en fangstpose med en maskestørrelse på mellem 70 mm og 119 mm, anvende et kvadratmasket panel med en maskestørrelse på mindst 120 millimeter.«
            
         
               2)
            
            
               Følgende indsættes som stk. 3, 4, 5 og 6:
               »3.   Uanset stk. 2, kan det kvadratmaskede panel placeres længere fra fangstposen, hvis Den Videnskabelige, Tekniske og Økonomiske Komité for Fiskeri (STECF) vurderer, at en anden kombination af fiskeredskaber og anordninger har samme eller højere selektivitet for torsk, kuller og hvilling.
               4.   Uanset stk. 1 kan fiskerfartøjer, der anvender en fangstpose med en maskestørrelse på mellem 70 mm og 119 mm, i stedet for et kvadratmasket panel med en maskestørrelse på mindst 120 millimeter anvende et fiskeredskab eller en anordning, som Den Videnskabelige, Tekniske og Økonomiske Komité for Fiskeri (STECF) vurderer til at have samme eller højere selektivitet for torsk, kuller og hvilling.
               5.   Uanset stk. 1 kan fiskerfartøjer, der anvender en fangstpose med en maskestørrelse på mellem 70 mm og 119 mm, og hvis fangst på en hvilken som helst fangstrejse i området øst for 8° V i Det Keltiske Hav består af mindst 55 % hvilling, anvende et kvadratmasket panel med en maskestørrelse på mindst 100 millimeter, hvis de anvender bundtrawl eller vod med én maskestørrelse på 100 millimeter eller mere.
               6.   Fiskerfartøjer, der gør brug af de undtagelser, der er omhandlet i stk. 3, 4 og 5, skal indhente en særlig fiskeritilladelse udstedt af deres flagmedlemsstat, før de sejler ud. Flagmedlemsstaten behandler enhver ansøgning om en sådan fiskeritilladelse i henhold til artikel 7 i Rådets forordning (EF) nr. 1224/2009 (4) og artikel 4 og 5 i Kommissionens gennemførelsesforordning (EU) nr. 404/2011 (5).
               
                  (4)  Rådets forordning (EF) nr. 1224/2009 af 20. november 2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik, om ændring af forordning (EF) nr. 847/96, (EF) nr. 2371/2002, (EF) nr. 811/2004, (EF) nr. 768/2005, (EF) nr. 2115/2005, (EF) nr. 2166/2005, (EF) nr. 388/2006, (EF) nr. 509/2007, (EF) nr. 676/2007, (EF) nr. 1098/2007, (EF) nr. 1300/2008, (EF) nr. 1342/2008 og om ophævelse af forordning (EØF) nr. 2847/93, (EF) nr. 1627/94 og (EF) nr. 1966/2006 (EUT L 343 af 22.12.2009, s. 1)."
						
               
                  (5)  Kommissionens gennemførelsesforordning (EU) nr. 404/2011 af 8. april 2011 om gennemførelsesbestemmelser til Rådets forordning (EF) nr. 1224/2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik (EUT L 112 af 30.4.2011, s. 1).«"
						
            
         Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   Den anvendes fra den 29. maj 2015.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 8. maj 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EFT L 125 af 27.4.1998, s. 1.
   
      (2)  Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (EUT L 354 af 28.12.2013, s. 22).
   
      (3)  Kommissionens gennemførelsesforordning (EU) nr. 737/2012 af 14. august 2012 om beskyttelse af visse fiskebestande i Det Keltiske Hav (EUT L 218 af 15.8.2012, s. 8).